Občina Renče-Vogrsko v skladu z določili 12. poglavja Pravilnika o postopkih za izvrševanje proračuna (Ur. l. RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23 in 88/24), Lokalnim programom za kulturo v Občini Renče-Vogrsko za obdobje 2022-2025 (Uradne objave v Občinskem glasilu Občine Renče-Vogrsko, št. 16/21), Pravilnikom o sofinanciranju programov in projektov na področju kulturnih dejavnosti v Občini Renče-Vogrsko (Uradne objave v Občinskem glasilu, št. 3/10, 2/11 in 2/15) in Odlokom o proračunu Občine Renče-Vogrsko za leto 2025 (Uradne objave v Občinskem glasilu Občine Renče-Vogrsko, št. 1/25)

**JAVNI PROGRAMSKI RAZPIS ZA IZBOR KULTURNIH PROGRAMOV NA PODROČJU LJUBITELJSKIH KULTURNIH DEJAVNOSTI V OBČINI RENČE-VOGRSKO V LETU 2025**

**1. Predmet javnega razpisa**

je sofinanciranje programov kulturnih društev, ki imajo sedež v Občini Renče-Vogrsko, na področju izobraževanja in strokovnega usposabljanja za potrebe ljubiteljskih kulturnih dejavnosti.

Področja programskih dejavnosti, ki bodo sofinancirana po tem razpisu, so: glasbena dejavnost (vokalna in instrumentalna glasba) in likovna dejavnost.

**Do sofinanciranja bodo upravičeni le tisti programi, ki se izvajajo na območju Občine Renče-Vogrsko.**

Prijavitelji, ki so bili sofinancirani iz občinskega proračuna v preteklem letu in niso izpolnili pogodbenih obveznosti preteklega leta, ne bodo upravičeni do sofinanciranja v letu 2025.

**2. Okvirna vrednost:**

Okvirna vrednost vseh razpoložljivih sredstev znaša 10.000,00 EUR.

Občina Renče-Vogrsko si pridržuje pravico, da na podlagi predloga strokovne komisije ne razdeli vseh razpisanih sredstev.

**3. Obdobje za porabo dodeljenih sredstev:**

Dodeljena proračunska sredstva morajo biti porabljena v proračunskem letu 2025.

**4. Splošni pogoji razpisa:**

Upravičene osebe za prijavo na razpis so kulturna društva, ki opravljajo dejavnosti na območju Občine Renče-Vogrsko in ki imajo status pravne osebe na območju Občine Renče-Vogrsko, če izpolnjujejo naslednje posebne pogoje:

* so registrirana kot pravna oseba v RS za opravljanje kulturno-umetniških dejavnosti ter posredovanje kulturnih dobrin v Sloveniji in sicer na območju občine Renče Vogrsko,
* trajneje, vsaj že eno leto, delujejo na razpisnem področju,
* imajo ustrezen obseg kakovostnega kulturnega programa v zadnjih treh letih,
* zagotavljajo dostopnost programskih sklopov in programskih enot javnosti in medijem; to dokažejo s podpisano izjavo predlagatelja, da bo v primeru izbora omogočil javno dostopnost,
* so v primeru, da so bila v letu 2024 prejemnik proračunskih sredstev Občine Renče-Vogrsko, izpolnila vse pogodbene obveznosti do Občine Renče-Vogrsko za leto 2024 (to dokažejo s podpisano izjavo predlagatelja).

**5. Rok za prijavo:**

Prijava na javni razpis mora:

* ali prispeti osebno v Glavno pisarno Občine Renče-Vogrsko najkasneje do vključno 7. 5. 2025 do 12. ure,
* ali pa mora biti oddana po pošti obvezno priporočeno na naslov: Občina Renče-Vogrsko, Bukovica 43, 5293 Volčja Draga, najkasneje do vključno 7. 5. 2025.

**6. Prijavna dokumentacija**

Prijavo na javni razpis je potrebno vložiti na predpisanem obrazcu "Javni programski razpis za izbor kulturnih programov na področju ljubiteljskih kulturnih dejavnosti v Občini Renče-Vogrsko v letu 2025« in ji priložiti naslednje obvezne priloge:

* predstavitev organizacije z vsemi podatki o registraciji: naziv, točen naslov, podatke o zakonitem zastopniku oz. odgovorni osebi, številko transakcijskega računa, naziv banke, davčno številko, (predpisan obrazec),
* vsebinsko in finančno predstavitev prijavljenih programov, (predpisan obrazec). Posamezni predlagatelj lahko na razpis predloži eno vlogo. Če  v društvu deluje več samostojnih sekcij, morajo biti v eni kuverti predlogi za vsako posamezno sekcijo z izdelanim finančnim načrtom posebej, in s skupnim finančnim načrtom za celotno dejavnost društva,
* finančna kalkulacija se mora nanašati samo na prijavljeni program, ki se izvaja v Občini Renče-Vogrsko,
* priloge in izjave, ki so opredeljene v posameznih prijavnih obrazcih.

**7. Vložitev prijave:**

Prijava na javni razpis mora biti vložena izključno na predpisanih razpisnih obrazcih za leto 2025, ki so sestavni del razpisne dokumentacije. Razpisna dokumentacija (prijavni obrazci z navodili in merili) je od 8. 4. 2025 do izteka prijavnega roka dosegljiva:

* na spletni strani Občine Renče-Vogrsko: [www.rence-vogrsko.si,](http://www.rence-vogrsko.si,)
* v vložišču Občine Renče-Vogrsko, Bukovica 43, 5293 Volčja Draga, v poslovnem času Občine.

Na prednji strani kuverte mora biti **obvezno** navedeno:

* v zgornjem levem kotu polni naziv in naslov prijavitelja,
* v spodnjem levem kotu besedilo "Prijava na javni programski razpis za izbor kulturnih programov na področju ljubiteljskih kulturnih dejavnosti v Občini Renče-Vogrsko v letu 2025 in besedilo »Ne odpiraj«,
* na desni strani naslov Občine.

Prijav, na katerih ne bo navedeno besedilo »Ne odpiraj«, strokovna komisija ne bo obravnavala.

Prijav se ob osebni vložitvi ne bo pregledovalo.

Z oddajo vloge se prijavitelj strinja z vsemi pogoji in kriteriji javnega razpisa.

**8. Izbor in vrednotenje prijavljenih programov:**

Izpolnjevanje pogojev razpisa ugotavljajo Strokovna komisija in zaposleni v Občinski upravi Občine Renče-Vogrsko, na podlagi meril, ki so priloga razpisni dokumentaciji. Strokovna komisija bo v postopku vrednotenja prijav uporabljala merila, ki so priloga Pravilnika o sofinanciranju programov in projektov na področju kulturnih dejavnosti v občini Renče-Vogrsko s spremembami, in dodatna merila.

Komisija ne bo obravnavala prijav,

* ki ne bodo oddane v razpisnem roku,
* ki jih ne bo vložila upravičena oseba,
* nepopolne vloge, ki ne bodo izpolnjevale pogojev iz 4. točke tega razpisa,
* ki ne bodo dopolnjene skladno s pozivom za odpravo pomanjkljivosti,
* na katerih ne bo navedeno besedilo »Ne odpiraj«.

Vloga na razpis **je popolna**, če:

* je predložena po določilih 7. točke tega razpisa,
* je predložena na predpisanih prijavnih obrazcih tega razpisa,
* vsebuje vse predpisane obrazce in vse zahtevane podatke,
* je na ustreznem mestu podpisana in žigosana.

Predlagatelji, ki bodo podali nepopolne vloge, bodo pozvani, da vloge dopolnijo skladno s pozivom za odpravo pomanjkljivosti. Za neupravičeno osebo se šteje tisti predlagatelj vloge, ki ne izpolnjuje pogojev razpisa. Za prepozno se šteje vloga, ki ni predložena po določilih 5. točke tega razpisa.

Vloge, ki jih Komisija ne bo obravnavala, bodo s sklepom zavržene, neutemeljene vloge pa zavrnjene.

Prav tako bodo zavržene vloge, za katere bi se izkazalo, da je predlagatelj v njih navajal neresnične podatke.

**9. Dokazila o namenski porabi sredstev**

Predlagatelji bodo po izvedbi v sofinanciranje sprejetih programov morali kot prilogo obračunske dokumentacije predložiti dokazila o namenski porabi sredstev, katerih skupna vrednost bo vsaj v višini deleža, ki ga bo za izvedbo prispevala Občina Renče-Vogrsko. Kot dokazila se upoštevajo:

* kopije računov, izstavljenih na ime predlagatelja,
* kopije pogodb o stvaritvi avtorskih del, sklenjenih med predlagateljem programa in avtorjem, ter kopije pogodb z umetniškimi vodji (pevovodje, dirigenti, umetniške vodje likovnih sekcij,…), (kopijam pogodb mora biti obvezno priloženo dokazilo o izplačilu sredstev),
* kopije potnih nalogov za člane društva (udeležba na tekmovanjih, srečanjih), in za umetniške vodje (udeležba na tekmovanjih, srečanjih, dodatnih pripravah za tekmovanja in/ali srečanja, dodatne vaje, ki so potrebne za izvedbo posebnih projektov).

Vsa dokazila morajo biti izdana v letu 2025 ter se morajo vsebinsko in terminsko skladati z vsebino sofinanciranega programa.

**10. Obravnava vlog in obveščanje o izboru:**

Odpiranje vlog bo predvidoma 12. 5. 2025. Odpiranje ne bo javno.

O dodelitvi sredstev bo na podlagi dokončnih predlogov Strokovne komisije z odločbo odločila občinska uprava. Pogoji, način in obseg sofinanciranja izbranih in ovrednotenih programov bodo določeni v sklenjenih pogodbah o izboru programov ter obsegu in načinu sofinanciranja v letu 2025.

Vse dodatne informacije v zvezi z razpisom dobijo zainteresirani pri Vladki Gal Janeš v času uradnih ur na tel. št. 051 647 004 in po elektronski pošti: [vladka.gal@rence-vogrsko.si](mailto:vladka.gal@rence-vogrsko.si).

Številka: 0932-1/2025-2

Bukovica, 7. 4. 2025

Tarik Žigon, l. r.

Župan